Årsberetning 2025  

Bethlehemsfællesskabets (BF) formål er at: At udvikle et sundt, relevant og kreativt liv i og omkring Bethlehemskirkens menighed og sogn på Nørrebro i København i samarbejde med menighedsråd og præster i Bethlehem Sogn (ifølge vedtægterne for BF). Det sker ved forskellige aktiviteter og ansættelser som beskrevet i budget og regnskab og i denne årsberetning. Generelt er der et ønske om at mange frivillige kræfter kommer i spil i hverdagen, ved gudstjenester og arrangementer der kalder mennesker til et liv i tro. Et menighedssamfund har andre muligheder end et menighedsråd idet man ved gaver og anden støtte kan facilitere flere tiltag ud over den sum penge sognet får stillet til rådighed.  


Bethlehemsfællesskabet er kommet ud af 2025/26 med en fornuftig balance i både opgaver, drift og økonomi. Bestyrelsen er fortsat særdeles bevidst om at budget og regnskab hænger sammen efter tiden med færre gaver. I 2025/26 har foreningen således kunnet fortsætte de øvrige aktiviteter som samfundet har ansvar for.  

Aktiviteter i årets løb generelt:  
Menighedssamfundet har fokuseret på at ansætte medarbejdere der arbejder for og med oplysning i kristendom til børn og unge, dels givet tilbud til alle aldre i sogn og by om personlige samtaler i livssituationer og skabe gode fællesskabsmiljøer miljøer for områdets befolkning. Det sker ved arrangementer hen over året hvor lokalområdet inviteres til samarbejde og fællesskab som redegøres for i det følgende:    

Lørdagskirken er fortsat et tilbud om fællesskab omkring måltid, musik, andagt og samtale lørdag aften i gennemsnit en gang om måneden i samarbejde med to andre kirker i området. Målgruppen er folk i området som savner fællesskab, mad og en tid sammen med andre hvor rammerne sættes af kærlige og interesserede værter. Fortsat tak til diakon Ulla Frydkjær og Thomas Hildebrandt med team som træder til uanset vejr og vind. I er uundværlige! 

Andet socialt arbejde i det lokale liv:  Ved ungdomsmedarbejder Anna Valentin Møller er der kontakt til mennesker i og omkring kirken. På hverdagsaftner kan områdets unge deltage i de forskellige programmer hvor leg og fællesskab er i højsædet. Området omkring kirken er der som så mange andre steder stærkt brug for voksne som interesserer sig for børn og unge mennesker. Det er vores håb at vi er med til at give håb om fredelige måder at kommunikere med hinanden på med samtaler i forskellighed. Anna arbejder ofte sammen med Bethlehemskirkens kirke- og kulturmedarbejder Josephine Blay, og med sognepræst Martin Drengsgaard som begge er særdeles engageret i børn og unges trivsel.

Åben Kirke  
Hver torsdag holder frivillige fra Bethlehemsfællesskabet og Bethlehemskirken kirkerummet åben for forbipasserende. Her opfylder Bethlehemsfællesskabet en funktion som arkitekter, designere, turister og andre forbipasserende har megen glæde af så de kan opleve kirkens rum og stemning og få en samtale og evt. kaffe. Tak for de gaver som gives til at drive denne åbning af kirken hver uge. Tak til Karen Marie Tolsgaard og Ulla og Helmuth Frydkjær for at drive på at det sker. Også tak til Ole Skjerbæk som det sidste år har prioriteret at være i kirkerummet hvis folk skulle have brug for samtale eller forbøn.   

Relationsmedarbejder Bente Lundbak Pihl er ansat af BF ti timer pr. uge. Bente har arbejdet med sorggrupper og relationsprogrammet EHS (Emotionel Healthy Spirituality hvor deltagerne kan arbejde med sine familiehistorier og andet i opvæksten som kan blokere for sunde relationer til omgivelserne. Det er vi stolte over at kunne række ud med i netværk og samfund. Bente sørger for at holde sig fagligt opdateret inden for begge felter. Bente bliver brugt en del som sjælesørger og medvandrer. Inge Thinggaard har i flere perioder været med i ledelsen af sorggruppearbejdet, men er stoppet i efteråret 2026. Tak for dit arbejde, Inge, og tak til Bente for ihærdigt at fortsætte også i samarbejde med andre kirker.

Vikarpræst  
Ligesom i 2024 har Bethlehemsfællesskabet i 2025 sat 80.000 kr. af til vikarpræster. Det dækker ca. 15 gudstjenester med prædiken og 20 gudstjenester som liturg og tilhørende sjælesorg i forbindelse med gudstjenester og på hverdage. Det betyder meget for arbejdet i Bethlehemskirken at der er en præst udover den kirkebogsførende som vi som sogn er berettiget til, til at varetage gudstjenester, samtaler, sjælesorg og undervisning. Vi ser som menighedssamfund at det er en klar fordel og et sundt princip at der er flere præster ved samme gudstjeneste hvor det ses og leves hvordan man er forskellig i tjeneste og kald og samtidig arbejder sammen. Show it don’t tell it. 

Menighedslejr  
I samarbejde med menighedsrådet afholdes en årlig lejr, som i 2025 gik til Hvidekilde lejrcenter ved Kagerup. De sidste par år har vi lagt særligt vægt på at lejrene skulle skabe fællesskab mellem generationerne. Derfor har vi søgt at lave hele lejren på en sådan måde at alle, både børn og voksne kunne deltage sammen i de samme aktiviteter.  

BFR-møder 
Bestyrelsen for Bethlehemsfællesskabet mødes ca. hver anden måned. Referaterne ligger på hjemmesiden. Alle bestyrelsesmedlemmer er frivillige i arbejdet. Det begrænser desværre også antallet af medlemmer. Vi så gerne at flere bestyrelsesmedlemmer kom til, men det har vist sig svært for mange at få tid til den slags hverv. Vi skal være 4-10 medlemmer i bestyrelsen.  

Lederdøgn  
Er i 2026 rykket til 28. november hvor ledelsen mødes til en lederdag, men sigter mod at have et fuldt døgn i det nye år. Det har vist sig at september er så overbooket med opstarter at det ikke var muligt for ledelse og ansatte til at deltage i år. Lederdøgnet er en årlig begivenhed ifølge vores vedtægter og samarbejdsaftale. Formålet er at have et døgn, hvor vi får talt mere sammen om det fælles arbejde end i hverdagene og får set ind i det kommende år. Det vil altså ligge i 2027. 

Mentor  
Pastor emeritus Flemming Baatz Kristensen har nu i mere end fire år fulgt med i vores menigheds liv. Han har meget lang erfaring som præst i folkekirken og kan trække på et stort kirkeligt netværk. Flemming har desuden kontakt med Oases vejledernetværk, som mødes og deler tanker og erfaringer fra hinandens mentorskaber. Flemming er tildelt en rolle, hvor han kan tale ind i vores fællesskab og pege på, om der er noget der er usundt eller falskt i forhold til teologi og praksisser.  Flemming mødes individuelt med forpersonerne for MR og MFR og præst/er inden generalforsamling/årsmøde og inden lederdøgnet. I 2025 blev modellen ændret til at alle ledere mødes med Flemming Baatz samlet den ene gang om året og den anden gang fortsat individuelt.  Flemming er med til at anspore udviklingen i vores arbejde. Han får honorar af BF for sin ydelse.  

Samarbejde med Dansk Oase   
Bethlehemsfællesskabet er medlem af Dansk Oase som er en paraplyorganisation for valg- og frimenigheder og for enkeltmedlemmer i hele landet. Oase ønsker at facilitere sunde kirker og fællesskaber hvor Gud Fader, Søn og Helligånd kan komme til og give mennesker frimodighed til at leve og virke. Igennem Dansk Oase møder børn, unge, voksne og 60-plus’ere gennem lejre, kurser og træf året igennem international kultur og kristendom som giver indsigt i andre menneskers livs-, tanke- og trosformer. Mange venskaber opstår her og spreder håb og lyst til at arbejde for en bedre verden både lokalt, nationalt og internationalt. Menighedsråd kan ikke være medlem af Dansk Oase.

Administration  
BF har udgifter til revision af regnskabet. Firmaet Merrevision står for regnskab og foreningens kasserer og regnskabsfører varetager det daglige arbejde. Tak til Henrik Andersen, Steffen Mølgaard-Jensen og revisionsfirmaet Merrevision. Og tak til Bess Serner-Pedersen som med sin erfaring og viden overvåger økonomien. 

Generalforsamlingen 2025 kaldte de foreslåede emner til den samlede ledelse:  Til MR, til BFR og til præstegruppen.  Herefter har Bethlehemsfællesskabets bestyrelse bestået af: Martin Drengsgaard, Bess Serner-Pedersen, Kim Thinggaard, Mira Helena Bergkvist og Dorte Kobbeltvedt Madsen. Menighedsråd og menighedssamfund har haft adskilte møder med et par årlige fællessamlinger. Det skal her nævnes at det har været særdeles vanskeligt at mønstre kandidater nok til begge bestyrelser. 

Ved årsmødet blev regnskab 2025 og budget 2026 gennemgået og vedtaget.  Fordi generalforsamlingen ligger i september og ikke føler regnskabsåret, behandlede vi også budget for 2026. Til regnskabet kan det bemærkes, at der ikke ydes vederlag til bestyrelsens medlemmer.

Tak  
Tak til MR for samarbejde på flere niveauer og her også tak til Svenn Hove Pedersen, nye administratorchef, som har inkluderer BF-ansatte på lige fod med MR-ansatte i det daglige liv på kontoret. Tak til sognepræst Martin Drengsgaard for også at behandle alle ansatte lige. Også tak til Ole Skjerbæk Madsen for at træde til som vikar når Martin har ferie eller fri plus at tage opgaver ved almindelige og særlige højmesser i samarbejde med Martin. Med to præster ved i samme gudstjeneste kan vi fysisk se at nådegaver og tjenester er forskellige også på præsteplan. Det er som før nævnt et billede på en flerfoldig ledelse, som både viser indordning under en andens tjeneste og åbner for en flerfoldig menighedsforståelse. Tak til formand for MR, Ole Pihl, og for godt samarbejde med alle i menighedsrådet. Tak til alle jer der træder til som diakoner i årets løb.

Forventninger til foreningens arbejde i 2026 - 2027  
Foreningen ser frem til at børne- og ungdomsarbejdet fortsætter og udvikles idet vores ansatte på det område vil fortsætte sit arbejde på ti timer ugentlig. Arbejdet faciliterer sunde relationer og fællesskab mellem børn, unge og forældre.  Foreningens tilbud til sogn og by om deltagelse i en sorggruppe ud fra kirken holder pause dette efterår. Relationsmedarbejderen arbejder sammen med frivillige om at styrke området om personlig helhed og modenhed. Det er en sund modvægt til ensomheden i en storby. 
 

Hvordan skal overskud eller underskud bruges?  Hvis regnskabet for 2025 viser et økonomisk overskud, vil det blive brugt til fortsat at balancere arbejdet ud fra de færre bidragsydere som forrige år viste. Hvis der viser sig et overskud ud over det, vil bestyrelsen med glæde lægge et par timer på de ansattes stillinger. Et overskud kan også bruges til at holde kirkebygningen yderligere åben for besøgende i ugens løb. Lige nu er det frivillige, der står for arbejdet, men man kan forestille sig en lønnet medarbejder stå for et par timer yderligere i ugens løb. Bethlehemskirkens arkitektur er kendt internationalt pga. kirkens arkitekt Kaare Klint. Det er en fornøjelse at kunne vise det fine rum frem midt i byens liv.  Ved et evt. underskud, skal der prioriteres anderledes i løn til ansatte ved at mindske timeantallet i deres ansættelse. 

 
Dorte Kobbeltvedt Madsen  
Formand for Bethlehemsfællesskabet




